ราคาทองคำปิดวานนี้ปรับขึ้นกว่า 3 ดอลล์
สัญญาทองคำตลาดนิวยอร์กปิดบวกเมื่อคืนนี้ (17 ก.พ.) โดยได้แรงหนุนจากสกุลเงินดอลลาร์ที่อ่อนค่าลง หลังจากรายงานการประชุมของธนาคารกลางสหรัฐ (FED) บ่งชี้ว่า เจ้าหน้าที่เฟดได้แสดงความกังวลว่าการชะลอตัวของเศรษฐกิจทั่วโลกอาจจะส่งผลกระทบต่อเศรษฐกิจสหรัฐ 
18 ก.พ. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ปิด (17 ก.พ.) บวก 3.2 ดอลลาร์ หรือ 0.26% แตะที่ระดับ 1,211.40 ดอลลาร์/ออนซ์, สัญญาโลหะเงินส่งมอบเดือนมี.ค.ปิดบวก 4.3 เซนต์ หรือ 0.28% แตะที่ระดับ 15.377 ดอลลาร์/ออนซ์, สัญญาพลาตินัมส่งมอบเดือนเม.ย.ปิดพุ่งขึ้น 12.4 ดอลลาร์ หรือ 1.32% แตะที่ระดับ 949.70 ดอลลาร์/ออนซ์ และสัญญาพัลลาเดียมส่งมอบเดือนมี.ค.ปิดบวก 6.30 ดอลลาร์ หรือ 1.2% แตะที่ระดับ 515.90 ดอลลาร์/ออนซ์
สัญญาทองคำได้รับแรงหนุนจากการสกุลเงินดอลลาร์สหรัฐที่อ่อนค่าลง หลังจากเฟดได้เผยแพร่รายงานการประชุมประจำวันที่ 26-27 ม.ค.เมื่อวานนี้ โดยระบุว่า เจ้าหน้าที่เฟดแสดงความกังวลว่าการชะลอตัวของเศรษฐกิจทั่วโลกอาจจะส่งผลกระทบต่อเศรษฐกิจสหรัฐ อย่างไรก็ตาม สัญญาทองคำปรับตัวขึ้นในกรอบที่จำกัด เนื่องจากการพุ่งขึ้นติดต่อกัน 3 วันทำการของตลาดหุ้นนิวยอร์กนั้น ได้กระตุ้นให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย และเข้าซื้อสินทรัพย์เสี่ยงซึ่งให้ผลตอบแทนสูงกว่า
นอกจากนี้ ข้อมูลเศรษฐกิจที่แข็งแกร่งของสหรัฐยังส่งผลให้นักลงทุนลดความต้องการถือครองสินทรัพย์ที่ปลอดภัยอย่างทองคำด้วยเช่นกัน โดยเมื่อช่วงค่ำวานนี้ตามเวลาไทย ธนาคารกลางสหรัฐ (FED) เปิดเผยว่า การผลิตภาคอุตสาหกรรมปรับตัวขึ้น 0.9% ในเดือนม.ค. หลังจากร่วงลง 3 เดือนติดต่อกัน โดยการผลิตภาคอุตสาหกรรมเดือนม.ค.ปรับตัวขึ้นแข็งแกร่งกว่าที่นักวิเคราะห์คาดว่าจะขยับขึ้นเพียง 0.4% ด้านกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ขยับขึ้น 0.1% ในเดือนม.ค. เมื่อเทียบรายเดือน ซึ่งสวนทางกับที่นักวิเคราะห์คาดว่าจะลดลง 0.2%